**LOGOS ALAPÍTVÁNY ALAPÍTÓ OKIRATA**

/ egységes szerkezetbe foglalva /

Alulírottak alapítvány hozunk létre elsősorban a gyermek és ifjúsági korosztály személyes adottságaira épülő nevelési, képzési és oktatási lehetőségeinek bővítésére, a korszerű és új módszerek gyakorlati alkalmazására, azok gyors elterjesztésére.

Az 1991. február 10. napján létrehozott és a Fővárosi Bíróság által 1373 sorszám alatt nyilvántartásba vett alapítvány legutóbb 1998. márciusában módosított alapító okiratát az alulírott alapítók módosítottuk.

A módosításokkal egységes szerkezetbe foglalt, hatályos Alapító Okiratot jelen okirat tartalmazza, amelyben a mai napon elhatározott módosításokat aláhúzott írásmóddal jelöljük.

I./ Az Alapítvány pontos megnevezése: LOGOS Alapítvány.

Az Alapítvány – nevével is fémjelezve – elsődlegesen a tanítás területén kívánja tevékenységét folytatni.

A hagyományok átadása terén a személyes adottságoknak és képességeknek leginkább megfelelő módszerekkel törekszik a legfogékonyabb korosztály tanítási gyakorlatának fejlesztésére, annak gyakorlásával, és az ilyen módon szerzett tapasztalatok alkalmazásával segítséget nyújtani.

II./ Az Alapítvány székhelye: 2637 Perőcsény, Börzsönyi utca 28.

III./ Az Alapítvány célja:

1./ Közadakozásból olyan pénzalap megteremtése, amely megfelelő hátteret biztosít olyan tanítási módszerek felkarolására és gyakorlására, ahol elsősorban a személyre szóló adottságokra épül a tanítás folyamata.

2./ Az Alapítvány a fent említett cél érdekében szükség szerint intézményeket működtet, ösztöndíjakat, pályázatokat ír ki, illetve tanulmányokat készít és folytat. Igyekszik felkarolni a hazai és külföldi tehetséggondozás, valamint egészségi és egyéb okból hátrányos helyzetben élők személyiségfejlődését szolgáló módszerek elterjesztését.

3./ Munkájában, különösen gyakorló intézményeiben kiemelt helyen kezeli a harmonikus személyiségfejlődést, így a nyelv, a zene és a mozgás együttes fejlesztését. A nyelvi képzésben kitüntetett helyet kap a többnyelvűség, annak is a beszédre orientált módozata. A harmonikus személyiség-fejlődésben nagy hangsúlyt fektet az emberi kommunikáció minden formájára, a kommunikációs készség fejlesztésére.

4./ Az Alapítvány az általa működtetett és támogatott intézményekben fontos szempontként szerepelteti a szellemi teljesítmény optimális megalapozásához szükséges egészséges táplálkozást. Ugyanígy igyekszik fenntartani vagy felébreszteni az emberekben ösztönösen meglévő természet szeretetet, a természettel való szoros viszony kialakításának igényét.

5./ Az Alapítvány működése során együttműködik azokkal a hazai és külföldi kutatóhelyekkel, szervezetekkel, magánszemélyekkel, akik illetve amelyek mértékadó eredményeket értek el a LOGOS Alapítvány célkitűzései terén és alkalmazásuk, gyors elterjesztésük gyümölcsöző lehet a társadalom számára. Munkájában szükség szerint együttműködik az illetékes hatóságokkal.

Az Alapítvány az alábbi közhasznú tevékenységet folytatja:

* nevelés és oktatás, képességfejlesztés, tehetséggondozás, ismeretterjesztés,
* tudományos tevékenység, kutatás,
* szociális tevékenység, családsegítés,
* gyermek- és ifjúságvédelem, gyermek- és ifjúsági érdekképviselet,
* hátrányos helyzetű csoportok társadalmi esélyegyenlőségének elősegítése.
* természetvédelem,

Az Alapítvány céljai elérése és megvalósítása érdekében vállalkozási tevékenységet is végezhet.

Az Alapítvány vállalkozása nem veszélyeztetheti közhasznú céljainak megvalósítását.

Az Alapítvány a gazdálkodása során elért eredményét nem osztja fel.

Az Alapítvány a vállalkozása során elért eredményét csak jelen okiratban meghatározott céljai megvalósítására használhatja fel.

Az Alapítvány közvetlen politikai tevékenységet nem folytat, szervezete pártoktól független, és azoknak anyagi támogatást nem nyújt.

IV. / Az Alapítvány induló vagyona:

Az Alapítvány induló vagyona 65. 000 Ft , azaz hatvanötezer forint.

V./ Az Alapítványhoz való csatlakozás:

Minden hazai és külföldi gazdálkodó szervezet, intézet, intézmény és magánszemély egyszeri és/vagy pénzbefizetéssel az Alapítványhoz csatlakozhat.

A csatlakozókat az Alapítvány regisztrálja, az adományozásról visszaigazolást ad és rendszeres tájékoztatást nyújt a programjairól, döntéseiről. A rendszeres befizetők részére a Kuratórium által meghatározott külön szolgáltatások igénybevételére is lehetőséget biztosít.

VI./ Az Alapítvány működésének főbb elvei:

1./ Az Alapítvány vagyonának kezelője és legfőbb döntéshozó szerve a Kuratórium, amelynek tagjait az alapítók határozatlan időre választják.

1. Nem lehet a Kuratórium tagja az a személy, aki az Alapítvánnyal munkaviszonyban vagy egyéb munkavégzésre irányuló jogviszonyban van.
2. Nem lehet a Kuratórium tagja, aki jelen szervezet cél szerinti juttatásából részesül, kivéve az olyan juttatást, amely megkötés nélkül bárki által igénybe vehető.
3. Nem lehet a Kuratórium tagja az a személy, aki korábban olyan közhasznú szervezetnél töltött be vezető tisztséget - annak megszűnését megelőző két évben legalább egy évig -, amely szervezet az adózás rendjéről szóló törvény szerinti köztartozását nem egyenlítette ki.
4. Nem lehet a Kuratórium tagja a fentiekben meghatározott személyek közeli hozzátartozója. ( Ptk. 685. § b. pont )
5. A Kuratórium döntésében nem vehet részt az a személy, aki vagy akinek közeli hozzátartozója ( Ptk. 685. § b. pont ), élettársa a határozat alapján kötelezettség alól mentesül vagy bármilyen más előnyben részesül, illetve a megkötendő ügyletben egyébként érdekelt.
6. A Kuratórium tagjai között nem lehetnek többségben az alapítók és azok közeli hozzátartozói.

A Kuratórium 3 tagból áll.

Az alapítók a kuratórium tagjaivá választják az alábbi személyeket:

1. Balog Tibor
2. Rajnai Gábor
3. Harazdy Máté

A Kuratórium elnöke: Rajnai Gábor

Az Alapítvány képviselője: Harazdy Máté

Az Alapítvány bankszámlája felett a Kuratórium képviselője és egy kuratóriumi tag együttesen jogosult rendelkezni.

A Kuratórium tagjainak megbízatása megszűnik:

* lemondással,
* visszahívással,
* a tag halálával,
* a kijelölés visszavonásával.

A Kuratórium tagjainak visszahívására az alapítók jogosultak. Ha a Kuratórium tevékenységével az Alapítvány céljait veszélyezteti, az alapító a kijelölést visszavonhatja és kezelőként más szervet ( szervezetet ) jelölhet ki. Ptk. 74/C. § /6/ bek. )

A Kuratórium feladata és hatásköre:

1. az Alapítványi vagyon kezelésének meghatározása, az Alapítványi vagyon gyarapítása,
2. az Alapítványi vagyon felhasználási módjának meghatározása és a döntési rendnek kialakítása,
3. pályázatok, ösztöndíjak kiírása és odaítélése,
4. döntés az Alapítványhoz csatlakozás lehetőségéről és az adományok elfogadásáról,
5. az éves munkaterv és költségvetés elkészítése,
6. az alapítvány éves beszámolójának elfogadása,
7. az alapítvány ügyrendjének, szervezeti és működési szabályzatának az alapítók hozzájárulásával való elfogadása,
8. az alapítvány szükség szerinti munkaszervezetének kialakítása,
9. az alapítvány vállalkozásának irányítása.

A Kuratórium tagjai feladataikat társadalmi munkában látják el, csak e tisztségük betöltésével felmerült költségek megtérítésére tarthatnak igényt. Költségtérítésről a kuratórium jogosult határozni.

A Kuratórium működése és ügyrendje:

A Kuratórium üléseit szükség szerint, de évente legalább egy alkalommal tartja.

A Kuratórium ülését az elnök hívja össze.

A meghívót írásban ajánlott levélben vagy telefaxon /igazolható módon / kell a tagoknak a napirend közlésével megküldeni, az ülés időpontját megelőző 8 nappal.

Az ülés akkor határozatképes, ha azon a Kuratórium legalább három tagja / ebből kettő nem alapító tag / jelen van.

A nem szabályszerűen összehívott ülés is hozhat döntést, ha azon minden tag jelen van és az ülés megtartásával, annak napirendjével egyetértenek.

A Kuratórium döntéseit tagjai kétharmados szavazatával hozza meg. A döntés meghozatalánál nem lehet többségben az alapító kuratóriumi tag, vagy közeli hozzátartozójának a szavazata.

Amennyiben valamely kérdésben nem jön létre döntés, azon az ülésen elvetettnek kell tekinteni a javaslatot és a következő ülésen ismét napirendre kell tűzni.

Amennyiben második alkalommal sem tud dönteni a Kuratórium, a határozat meghozatalánál a képviselő szavazat dönt.

A közhasznúsági jelentés elfogadásához a Kuratórium tagjainak egyhangú határozata szükséges.

A Kuratórium üléseiről jelenléti ívet és jegyzőkönyvet kell készíteni. A jegyzőkönyvnek tartalmazni kell az ülés helyét, időpontját, a jelenlévő személyek nevét, az elhangzott javaslatokat és döntéseket.

A jegyzőkönyvet valamennyi jelen lévő tagnak alá kell írni és azt az Alapítvány iratai között meg kell őrizni.

A Kuratórium ülései nyilvánosak.

A Kuratórium döntéseiről, a meghozott határozatokról nyilvántartást kell vezetni,

1. a határozatokat sorszámmal kell ellátni, egy-egy határozatnál fel kell tüntetni a döntés tartalmát, időpontját, hatályát, az azt támogatók és ellenzők nevét,
2. a döntéseket az érintettekkel írásban kell közölni, és a döntéseket negyedévente összesítve az Alapítvány székhelyén elhelyezett hirdető táblán ki kell függeszteni,
3. az érdekeltek az Alapítvány irataiba az elnökkel való egyeztetés után munkaidőben az Alapítvány székhelyén betekinthetnek.
4. Az Alapítvány szolgáltatásainak igénybevételi módjáról, és rendjéről, az Alapítvány székhelyén nyilvánosan kifüggesztett tájékoztatóval és/vagy az Alapítvány honlapján kell az érdekelteket tájékoztatni.

A Kuratórium elnöke és képviselője köteles az elfogadott pénzügyi beszámoló, közhasznúsági jelentés közzétételéről gondoskodni. A közzététel módja hirdetőtáblán kifüggesztés az Alapítvány székhelyén és/vagy közzététel az Alapítvány honlapján.

# VII./ Az Alapítvány gazdálkodó tevékenysége

Az Alapítvány pénzfelhasználásánál a fő szabály, hogy a / pénzbeli alaptőke / az Alapítvány vagyona legalább 50 %-át tartósan éven túli betétként kell elhelyezni, és csak a kamat használható fel. A további pénzfelhasználás arányairól és mértékéről, illetve részletes szabályairól a Kuratórium külön szabályzatban dönt.

Az alapítványi tőke megőrzése, illetve gyarapítása érdekében az Alapítvány gazdálkodói tevékenységet is folytathat, valamint a Kuratórium döntésétől függően vállalkozásban is részt vehet a vonatkozó jogi szabályok keretei között.

Az alapítvány pénzbetéteket devizában is elfogadhat az erre vonatkozó szükséges engedélyek megszerzését követően, illetve a devizaszabályok betartásával. Adományként elfogadhat tárgyi, illetve a vagyonmegóvás érdekeinek megfelelnek.

VIII./ Az Alapítványi beszámoló készítésének, és jóváhagyásának szabályai:

A Kuratórium elnöke, és képviselője köteles éves beszámolót, és közhasznúsági jelentést készíteni, és azt jóváhagyásra a Kuratórium elé terjeszteni.

A közhasznúsági jelentés elfogadása a Kuratórium kizárólagos hatáskörébe tartozik.

A közhasznúsági jelentésnek tartalmaznia kell:

* a számviteli beszámolót,
* a költségvetési támogatás felhasználását,
* a vagyon felhasználásával kapcsolatos kimutatást,
* a célszerinti juttatások kimutatását, a központi költségvetési szervtől, az elkülönített állami pénzalaptól, a helyi önkormányzattól, a kisebbségi települési önkormányzattól, a települési önkormányzatok társulásától, az egészségbiztosítási önkormányzattól és mindezek szerveitől kapott támogatás mértékét,
* a közhasznú szervezet vezető tisztségviselőnek nyújtott juttatások mértékét, illetve összegét,
* a közhasznú tevékenységről szóló rövid tartalmi beszámolót.

A közhasznúsági jelentést a Kuratórium tagjainak egyhangú határozatával kell elfogadni.

Az alapítvány közhasznúsági jelentésébe bárki betekinthet, illetőleg abból saját költségére másolatot készíthet.

IX./ Az Alapítvány megszűnése

Az Alapítvány megszűnése esetén, a kötelezettségek teljesítése után fennmaradó vagyon a Magyar Vöröskeresztre száll.

X./ Felügyelet

Az Alapítvány működésének törvényességét az Ügyészség, adóellenőrzését a székhely szerint illetékes adóhatóság, a költségvetési támogatás felhasználását az Állami Számvevőszék jogosult ellenőrizni.

Budapest, 2011. június hó